આજે અમારે કેદારકંઠ બેઝ કેમ્પ પહોંચવાનું હતુ આથી ચા-નાસ્તો કરી અને જરૂર પુરતુ લંચ પેક કરીને અમારી સેના તૈયાર હતી નેક્સ્ટ કેમ્પ તરફ કૂચ કરવા માટે. થોડું જ ચાલ્યા હોઈશું ત્યાંજ ખુલ્લુ મેદાન જેવું નજરે પડ્યુ, પણ એ મેદાન નહિ તળાવ હતું, “જુડા કા તલાબ”. હિમાચ્છાદિત પહાડોની ગિરીમાળાઓ અને દેવાદારનાં વૃક્ષો ની હારમાળાઓ વચ્ચે આવેલું આ કુદરતી તળાવ જામી ગયુ હતું. હળવેકથી ડગલાં ભરતા અમે તળાવની વચ્ચે ગયા. જામી ગયેલા તળાવ પર ચાલવોનો અનુભવ ખરેખર અવિસ્મરણીય હતો. માનવસહજ ડર સાથે અમે તળાવ ઉપર થોડો સમય પસાર કર્યો. ફોટોગ્રાફ્સ અને હાસ્યની છોળો વચ્ચે બનેલા એક બનાવે દરેકને ચિંતામાં મુકિ દિધા. 48 લોકોના ગ્રુપમાંનો એક ટ્રેકર જંપીંગ ફોટો લેવાના ચક્કરમાં સમતોલન ના જાળવી શકતા જામેલા બરફ પર સીધો પટકાયો અને થોડીવાર થવા છતા પણ એ જગ્યાએથી ના હલ્યો ના તો બીજાએ હલાવવા છતાં કોઈ પ્રતિક્રિયા આપી.